U-I-299/07
Natisni
Opravilna št.:
U-I-299/07
Datum odločitve:
15. 10. 2008
ECLI:
ECLI:SI:USRS:2008:U.I.299.07
Akt:
Odlok o načinu izvajanja lokalne gospodarske javne službe sistemskega operaterja distribucijskega omrežja zemeljskega plina in gospodarske javne službe dobave zemeljskega plina tarifnim odjemalcem (Uradni vestnik občine Mengeš, št. 5/07), 7. čl., 55. čl.
Izrek:
Pobuda za začetek postopka za oceno ustavnosti in zakonitosti 7. člena v zvezi s 55. členom Odloka o načinu izvajanja lokalne gospodarske javne službe sistemskega operaterja distribucijskega omrežja zemeljskega plina in gospodarske javne službe dobave zemeljskega plina tarifnim odjemalcem (Uradni vestnik občine Mengeš, št. 5/07) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude - Ekonomski.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Tomaž Štebe, Mengeš
Datum vloge:
21. 11. 2007
Vrsta odločitve:
sklep
Vrsta rešitve:
zavrženje
Dokument:
US28360
Dokument v PDF obliki:
U-I-299-07.pdf
80 KB
Prenesite datoteko
U-I-299/07-5
15. 10. 2008
SKLEP
Ustavno sodišče je v postopku za preizkus pobude mag. Tomaža Štebeta, Mengeš, ki ga zastopa Matej Verce, odvetnik v Ljubljani, na seji 15. oktobra 2008
sklenilo:
Pobuda za začetek postopka za oceno ustavnosti in zakonitosti 7. člena v zvezi s 55. členom Odloka o načinu izvajanja lokalne gospodarske javne službe sistemskega operaterja distribucijskega omrežja zemeljskega plina in gospodarske javne službe dobave zemeljskega plina tarifnim odjemalcem (Uradni vestnik občine Mengeš, št. 5/07) se zavrže.
Obrazložitev
1. Pobudnik izpodbija 7. člen v zvezi s 55. členom Odloka o načinu izvajanja lokalne gospodarske javne službe sistemskega operaterja distribucijskega omrežja zemeljskega plina in gospodarske javne službe dobave zemeljskega plina tarifnim odjemalcem (v nadaljevanju Odlok). Navaja, da je odjemalec zemeljskega plina v občini Mengeš in da ima s koncesionarjem za dobavo zemeljskega plina v občini Mengeš sklenjeno pogodbo o dobavi plina. Z izpodbijanim odlokom naj bi občina Mengeš dotedanje pogoje za dostop in uporabo omrežja za zemeljski plin spremenila mimo razpisnih pogojev, svojih odločb o izbiri koncesionarja ter sklenjene koncesijske pogodbe v korist koncesionarja in v škodo uporabnikov. Pobudnik svoj pravni interes utemeljuje z navedbo, da je neposredno prizadet v svojih že pridobljenih pravicah v zvezi z odjemom zemeljskega plina pri koncesionarju. Izpodbijani 7. člen v zvezi s 55. členom Odloka naj bi namreč koncesionarju omogočal enostransko določanje in posledično spreminjanje oziroma prekomerno povečevanje omrežnine kot plačila oziroma povračila koncesionarju za uporabo omrežja za zemeljski plin, za razliko od prejšnje ureditve, po kateri naj bi bila zagotovljena najvišja možna fiksna cena za dostop in uporabo omrežja za zemeljski plin, ki se je skladno s koncesijsko odločbo in pogodbo lahko spreminjala le enkrat letno za znesek, potreben za uskladitev te marže oziroma omrežnine z rastjo inflacije. Izpodbijani ureditvi očita neskladje z 2. členom Ustave (arbitraren poseg v pridobljene pravice). Ustavnemu sodišču predlaga, naj izpodbijani določbi razveljavi.
2. Pobudo za začetek postopka za oceno ustavnosti oziroma zakonitosti predpisa lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Pobudnik izpodbija 7. člen Odloka, ki ureja financiranje javne službe oziroma t.i. omrežnino in prehodno določbo 55. člena, ki določa uskladitev koncesijskih pogodb, pridobljenih na podlagi predpisa, veljavnega pred sprejetjem izpodbijanega odloka, z določbami izpodbijanega odloka. Gre za urejanje načina izvajanja lokalne gospodarske javne službe sistemskega operaterja distribucijskega omrežja zemeljskega plina v občini, oziroma za način njenega financiranja. Izpodbijani določbi ne posegata neposredno v pravice, pravni interes oziroma pravni položaj pobudnika kot uporabnika omrežja. Hipotetična trditev pobudnika, da bi na podlagi izpodbijanih določb lahko koncesionar prekomerno povečeval omrežnino, pa še ne izkazuje pobudnikovega neposrednega pravnega interesa. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsedujoča sodnica mag. Marija Krisper Kramberger ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
mag. Marija Krisper Kramberger
Predsedujoča sodnica